钦定古今图书集成/明伦汇编/官常典/第403卷 > 《初授拾遗献书》〈宪宗元和二年〉唐·白居易
## 钦定古今图书集成/明伦汇编/官常典/第403卷 > 《初授拾遗献书》〈宪宗元和二年〉唐·白居易

五月八日，翰林学士、将仕郎、守左拾遗臣白居易顿
首顿首，谨昧死献书于旒扆之下：臣伏奉前月二十
八日恩制，除授臣左拾遗，依前充翰林学士者。臣已
与崔群同状陈谢，但言忝冒，未吐衷诚。今者再黩宸
严，伏惟重赐详览。臣谨按《六典》，“左右拾遗掌供奉讽
谏。凡发令举事，有不便于时，不合于道者，小则上封，
大则廷诤，其选甚重，其秩甚卑，所以然者，抑有由也。
大凡人之情，位高则惜其位，身贵则爱其身。”惜位则
偷合而不言，爱身则苟容而不谏，此必然之理也。故
拾遗之置，所以卑其秩者，使位未足惜，身未足爱也；
所以重其选者，使上不忍负恩，下不忍负心也。夫位
未足惜，恩不忍负，然后有阙必规，有“违必谏，朝廷得
失无不察，天下利病无不言，此国朝置拾遗之本意
也。”由是而言，岂小臣愚劣昧懦所宜居之哉？况臣本
乡里竖儒，府县走吏，委心泥滓，绝望烟霄。岂意圣慈
擢居近职，每宴饫无不先及，每庆赐无不先霑，中厩
之马代其劳，内厨之膳给其食。朝惭夕惕，已逾半年。
尘旷渐深，忧愧弥剧，未申微效，又擢清班。臣所以授
官以来，仅经十日，食不知味，寝不遑安，唯思粉身以
答殊宠，但未获粉身之所尔。今陛下肇建皇极，初受
鸿名，夙夜忧勤，以求致理。每施一政，举一事，无不合
于道，便于时，故天下之心，颙颙然日有望于太平也。
然而今而后，万一事有不便于时者，陛下岂不欲闻
之乎？万一政有不合于道者，陛下岂不欲革之乎？傥
陛下言动之际，诏令之间，小有遗阙，稍关损益，臣必
密陈所见，潜献所闻，但在圣心裁断而已。臣又职在
中禁，不同外司，欲竭愚衷，合先陈露。伏希天鉴，深察
赤诚，无任感恩欲报恳款屏营之至。谨言。